Καθορίζει τις ελάχιστες απαιτήσεις σχετικά με την εργασία ορισμένου χρόνου, προκειμένου να διασφαλιστεί η ίση μεταχείριση των εργαζομένων και να αποτραπεί η κατάχρηση που προκαλείται από τη χρησιμοποίηση διαδοχικών συμβάσεων ή σχέσεων εργασίας αυτού του τύπου. Καλεί τις χώρες της Ευρωπαϊκής Ένωσης (ΕΕ) να θεσπίσουν κυρώσεις για τις παραβάσεις των απαιτήσεων αυτών. Ορίζει ειδικές ρήτρες για τον περιορισμό των διοικητικών επιβαρύνσεων που θα μπορούσαν να προκύψουν για τις ΜΜΕ από την εφαρμογή αυτών των νέων προτύπων. Καλύπτει μόνο τις εργασιακές συνθήκες των εργαζομένων με συμβάσεις ορισμένου χρόνου· ζητήματα που αφορούν την υποχρεωτική κοινωνική ασφάλιση υπάγονται στην αρμοδιότητα των χωρών της ΕΕ. Αφορά τους εργαζομένους με συμβάσεις ορισμένου χρόνου (συμπεριλαμβανομένων των εποχιακών εργαζομένων), με την εξαίρεση των εργαζομένων που τίθενται στη διάθεση μιας επιχείρισης από γραφείο εύρεσης προσωρινής απασχόλησης. Ωστόσο, τα μέρη προτίθενται να υιοθετήσουν μια παρόμοια συμφωνία για να καλύψουν το θέμα της προσωρινής απασχόλησης. Επιπλέον, οι χώρες της ΕΕ ενδέχεται να προβλέπουν ότι η εν λόγω συμφωνία δεν εφαρμόζεται: στις σχέσεις βασικής επαγγελματικής κατάρτισης και στα συστήματα μαθητείας· στις συμβάσεις ή τις σχέσεις εργασίας που έχουν συναφθεί στο πλαίσιο ενός ειδικού δημόσιου ή από το δημόσιο υποστηριζόμενου προγράμματος κατάρτισης, ένταξης και επαγγελματικής επανεκπαίδευσης. Η αρχή της μη διάκρισης Η συμφωνία απαγορεύει στους εργοδότες να αντιμετωπίζουν τους εργαζομένους ορισμένου χρόνου λιγότερο ευνοϊκά σε σχέση με τους εργαζομένους αορίστου χρόνου μόνο επειδή έχουν σύμβαση εργασίας ορισμένου χρόνου, εκτός αν αυτό δικαιολογείται από αντικειμενικούς λόγους. Η συμφωνία αυτή αποσκοπεί στη βελτίωση της ποιότητας της εργασίας ορισμένου χρόνου με τη διασφάλιση της εφαρμογής της αρχής της μη διάκρισης και στην αποτροπή της κατάχρησης που προκύπτει από τη χρησιμοποίηση διαδοχικών συμβάσεων ή σχέσεων εργασίας ορισμένου χρόνου. Πρόληψη της κατάχρησης της εργασίας ορισμένου χρόνου Για να αποτραπεί η κατάχρηση που μπορεί να προκύψει από τη χρησιμοποίηση διαδοχικών συμβάσεων ή σχέσεων εργασίας ορισμένου χρόνου, οι χώρες της ΕΕ, ύστερα από διαβουλεύσεις με τους κοινωνικούς εταίρους πρέπει να εφαρμόσουν ένα ή περισσότερα από τα ακόλουθα μέτρα (λαμβάνοντας υπόψη τις ανάγκες συγκεκριμένων τομέων και κατηγοριών εργαζομένων): αντικειμενικούς λόγους που να δικαιολογούν την ανανέωση τέτοιων συμβάσεων ή σχέσεων εργασίας· τη μέγιστη συνολική διάρκεια διαδοχικών συμβάσεων και σχέσεων εργασίας ορισμένου χρόνου· τον αριθμό των ανανεώσεων. Ευκαιρίες κατάρτισης Στο μέτρο του δυνατού, οι εργοδότες πρέπει να διευκολύνουν την πρόσβαση των εργαζομένων ορισμένου χρόνου σε κατάλληλα προγράμματα κατάρτισης, ώστε να ενισχύονται οι δεξιότητές τους, η εξέλιξη της επαγγελματικής σταδιοδρομίας τους και η επαγγελματική κινητικότητά τους. Αντιπρόσωποι των εργαζομένων Οι εργαζόμενοι ορισμένου χρόνου λαμβάνονται υπόψη κατά τον υπολογισμό του κατώτατου ορίου πάνω από το οποίο μπορούν να συγκροτούνται τα αντιπροσωπευτικά όργανα των εργαζομένων. Κυρώσεις για παραβάσεις από τους εργοδότες Οι χώρες της ΕΕ πρέπει να καθορίζουν τις κυρώσεις που επιβάλλονται για παραβάσεις των εθνικών διατάξεων εφαρμογής. Εργασία ορισμένου χρόνου και ΜΜΕ Όσον αφορά την εφαρμογή της οδηγίας στις μικρές και μεσαίες επιχειρήσεις (ΜΜΕ), έχει ληφθεί ειδική μέριμνα για να αποφεύγεται η επιβολή διοικητικών, οικονομικών και νομικών περιορισμών οι οποίοι θα εμπόδιζαν την ανάπτυξή τους. Σύμφωνα με την Ευρωπαϊκή Επιτροπή, πολλές ρήτρες της συμφωνίας αναφέρονται σε εθνικές νομοθεσίες, σε συλλογικές συμβάσεις ή σε πρακτικές και/ή σε κοινωνικούς εταίρους όσον αφορά τις ρυθμίσεις για την εφαρμογή τους, επιτρέποντας να ληφθούν υπόψη οι ειδικές ανάγκες των ΜΜΕ. Εφαρμογή Οι χώρες της ΕΕ όφειλαν να θέσουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία έως τις 10 Ιουλίου 2001 το αργότερο ή να διασφαλίσουν ότι οι κοινωνικοί εταίροι είχαν θέσει τα αναγκαία μέτρα σε εφαρμογή το αργότερο μέχρι την ημερομηνία αυτή. Οι χώρες της ΕΕ μπορούσαν να έχουν στη διάθεσή τους το πολύ ένα έτος ακόμα προκειμένου να ληφθούν υπόψη οι ιδιαίτερες δυσχέρειες ή η εφαρμογή με συλλογική σύμβαση. Η Επιτροπή, ωστόσο, έπρεπε να λάβει σχετική ενημέρωση. Η εφαρμογή της παρούσας οδηγίας δεν μπορεί να δικαιολογήσει καμία μείωση του γενικού επιπέδου προστασίας των εργαζομένων στον τομέα της εν λόγω οδηγίας. Οι χώρες της ΕΕ, ωστόσο, μπορούν να θεσπίσουν ευνοϊκότερους κανόνες από αυτούς που ορίζονται στην οδηγία. Εκθέσεις Δύο εκθέσεις της Επιτροπής σχετικά με την εφαρμογή παρουσιάζουν τα εθνικά μέτρα εφαρμογής της οδηγίας (βλ. την ενότητα σχετικών πράξεων παρακάτω). Οι εκθέσεις αυτές συμπληρώνονται από δύο μελέτες (έκθεση εφαρμογής για την οδηγία 1999/70/EΚ σχετικά με τη συμφωνία-πλαίσιο για την εργασία ορισμένου χρόνου που συνήφθη από τη CES, την UNICE και το CEEP (Εσθονία, Κύπρος, Λετονία, Λιθουανία, Μάλτα, Ουγγαρία, Πολωνία, Σλοβακία, Σλοβενία και Τσεχική Δημοκρατία) (Μάρτιος 2007) και εκθέσεις (συνοπτικές παρουσιάσεις) σχετικά με την εφαρμογή της οδηγίας 1999/70/ΕΚ, στη Βουλγαρία και στη Ρουμανία (2009).